seakasvatuse lõpetamist 2009 aastal. Seakasvatus oli siin väga autoriteetne tegevusala, aga meil oli valida , kas keskenduda veise- või seakasvatusele. Mõlemaks jaksu ja vahendeid ei jagunud. Pidime päris palju osanikelegi asja selgitama. Seakasvatuse lõpesime põhjusel, et sõnnikuhoidlad tuli viia kolme aasta jooksul vastavusse kõikide euronõuetega , aga meil oli igas mõttes 'veneaegne värk'. Tegime isegi projekti ja küsisime toetustki, aga õnneks ei jõudnud koppa maasse lüüa, mõistus tuli pähe. Kui selgus, milliseid summasid nõuab sigala enda renoveerimine, saime aru, et asi käib meile üle jõu. Vajalik summa oli samas suurusjärgus, mis me olime kulutanud veisekasvatuse renoveerimiseks. Kahte meie jaoks tohutu suurt inveteeringut me teha ei suutnud. Väliskapitali sisse võtta ei tahtnud ja nii langetasimegi raske otsuse seakasvatus lõpetada. Tegime seda rahulikult, korrektselt ja plaanipäraselt. Kui me oleks tahtnud seakasvatusega jätkata, oleks õige olnud järgida ärimudelt, mis on näiteks Raikkülas kasutusel. Seal on Rakvere lihakombinaadiga leping, et kombinaadist tulevad põrsad, sööt ja teadmised, kohapeal tehakse tööd. Olemas on palgaraha ja mõistlik kasum.' Riisnberg usub, et Eesti kliimavöötmes on kõige õigem tegevus piimatootmine. Lisaks ei kurna piimakarja kasvatus põllumaad. Veisekasvatus annab ligi 70% Kehtna Mõisa OÜ käibest ja kasumist. ' See sõltub muidugi ka piimahinnast. Üks Eesti esimesi kaasaegseid söödamiksereid oli meil olemas juba 1999. aastal. Nii palju kui nendes vanades lautades uuendusi teha sai, me tegime, aga 2004 alustasime Ülejõe farmi rajamist, sest sovhoosiaegsete lautadega ikkagi edeneda ei saanud. Ehitasime vabapidamise külmlauda ja kümne aastaga on see end igati õigustanud. Oleme seda lauta väga põhjalikult tundma õppinud. Kui ehitasime, käisime Ameerikas asja õppimas. Praegu on laudas 504 lüpsva lehma kohta, aga lehmi on laudas 530, kokku on karjas 614 lehma . Lehmade koguarvust 87% lüpsab. Veidikene on meie lüpsilehmalaut seega üleasustatud, aga mõõdukas üleasustamine on lubatud. ' Uue lauda ehitamine on ammu plaanis. Juba enne esimese lauda ehitamist kinnitati vallavalitsuses detailplaneering, kus peal kaks lauta. Teine laut, silohoidlad ja kaks lägahoidlat ootavad ehitamist. Infrastruktuur ja lüpsikoda on valmis, praegu on pooleli keskkonnamõjude hindamise protsess, millega peaks ühele poole saama oktoobriks. Kohalikel elanikel on oma küsimused ja peamine neist puudutab haisu. ' Avatud lautades on haisumuret rohkem kui kinnistes vanades lautades. Eks need asjad sõltuvad tuule suunast ja sellest, millega inimene harjunud on. Püüame asju ajada nii, et elanikke võimalikult vähe häirida, näiteks mitte pumbata läga nädalavahetustel jne. Keskkonnmõjude hindamine on väga põhjalik ja kõiki aspekte arvesse võttev protsess. Eesmärk on kokku 1000 lüpsvat lehma,' avab Riisenberg lähituleviku plaane. Piima kokkuostuhinnast, õigemini selle madalseisust, räägiti mõni aeg tagasi igas uudistesaates, aga viimasel ajal pole sellest just palju kuulda. ' Poodu harjub nööriga ka ära, ju siis läks jutt igavaks. 2014 alguses oli piimahind üle 400 euro tonni kohta, sama aasta viimastel kuudel 250 ja vähem, aasta keskmine 325 oli siiski normaalne. Sel aastal pole hind tõusnud, vastupidi. Praegune tase on 220-240 eurot tonni eest. See on veel vähem kui Vene kriisi alguses eelmise aasta augustis. Ehk hind tõuseb veidi, kui karjamaadel rohi otsa saab. Leedus toodetakse valdav osa piimast karjamaade pealt ja kui esimese ja teise niite rohi lõpeb, siis piimatoodang väheneb ja nõudlus ning hind loodetavasti kasvavad. Pikemaajaliste projektide realiseerimisel tuleb arvestada keskmise või isegi väiksema hinnaga. Kui piima hind 260-280 euro peale tõuseb, on hästi. Meie müüme oma piima ühistusse. 1997. aastast oleme Eestimaa Piimatootjate Ühistu liikmed, mis müüb omakorda piima edasi EPIKO- le ja see sõlmib lepingud piimaostjatega ja müüb piima edasi. Selline skeem on vajalik, sest nõnda on kogused ja turujõud suuremad. Kehtna Mõisa OÜ-l on 17 tonni piima päevas, aga Eestimaa Piimatootjate Ühistul juba 80 tonni ja EPIKOL 250 tonni. Nii saab paremaid tingimusi kaubelda.